楊承父與予同在別試所聊戲之奉簡
作者：晁公遡
朝代：宋

paragraphs: 近時文章衰，淺陋亦可憐。
走趨王公門，書記爭翩翩。
開讀令人慙，語吃意莫宣。
今晨忽驚喜，贈我手一編。
筆端吐虹霓，直上欲干天。
樊南甲乙中，乃有猗那篇。
如聽正始音，復回元祐年。
借問安能爾，氣剛得其全。
用爲良有司，吾實無間然。
要知取士公，考閲外已傳。
何由置漢朝，直柄遂當權。
伏閣日論事，不減陽城賢。